b'\n_START_ARTICLE_\nKuollutmeri\n_START_SECTION_\nSuolapitoisuus\n_START_PARAGRAPH_\nKuollutmeri koostuu kahdesta altaasta. Niihin valuva vesi haihtuu Jordaninlaakson voimakkaassa auringon paahteessa j\xc3\xa4tt\xc3\xa4en j\xc3\xa4lkeens\xc3\xa4 suola- ja mineraalikerrostumia. Kuolleenmeren suola- ja mineraalipitoisuus on korkeimmillaan 33\xc2\xa0prosenttia. T\xc3\xa4m\xc3\xa4 johtuu jokien kuljettamasta eroosion irrottamasta aineksesta, jossa on my\xc3\xb6s suola-aineita. J\xc3\xa4rven vesi on niin suolapitoista, ett\xc3\xa4 se kannattelee uimaria pinnalla. Sill\xc3\xa4 uskotaan olevan my\xc3\xb6s terveydelle my\xc3\xb6nteisi\xc3\xa4 vaikutuksia. N\xc3\xa4ist\xc3\xa4 syist\xc3\xa4 j\xc3\xa4rvi on hyvin suosittu matkailukohde. Korkean suolapitoisuuden vuoksi j\xc3\xa4rvess\xc3\xa4 ei ole muutamia harvalukuisia bakteerilajeja lukuun ottamatta mit\xc3\xa4\xc3\xa4n el\xc3\xa4v\xc3\xa4\xc3\xa4. Kuolleenmeren suola sis\xc3\xa4lt\xc3\xa4\xc3\xa4 erityisen paljon mineraaleja, joista t\xc3\xa4rkeimpi\xc3\xa4 ovat magnesium (yli 30\xc2\xa0%), kalsium, kalium, natrium ja sinkki. Rannalla on teollisuutta, joka erottaa vedest\xc3\xa4 ruokasuolaa, kaliumia, magnesiumia ja bromia.\n_START_SECTION_\nSynty\n_START_PARAGRAPH_\nMioseenikaudella Arabian laatta t\xc3\xb6rm\xc3\xa4si Euraasian laattaan, mik\xc3\xa4 aiheutti Kuolleenmeren hautavajoaman syntymisen. Sit\xc3\xa4 ennen V\xc3\xa4limeri oli ulottunut alueelle asti. Syntynyt Kuollutmeri oli tuolloin suurin piirtein nykyisen kokoinen, mutta pleistoseenikaudella sen pinta nousi 200 metri\xc3\xa4 korkeammalle. J\xc3\xa4rvi ulottui pohjoisessa Hulanlaaksoon saakka ja etel\xc3\xa4ss\xc3\xa4kin noin 65 kilometri\xc3\xa4 nykyist\xc3\xa4 etel\xc3\xa4reunaa etel\xc3\xa4mm\xc3\xa4ksi._NEWLINE_Kuolleeseenmereen 2,5 miljoonaa vuotta sitten alkanut runsas virtaus ker\xc3\xa4si pohjalle paksun sedimenttikerroksen. Viimeisten 10\xc2\xa0000 vuoden ajan haihtuminen on ollut sadantaa runsaampaa, mink\xc3\xa4 takia j\xc3\xa4rvi on kutistunut nykyiseen muotoonsa. Samalla j\xc3\xa4rve\xc3\xa4 ymp\xc3\xa4r\xc3\xb6iv\xc3\xa4n laakson sedimenttikerros on paljastunut veden alta.\n_START_SECTION_\nNykytila\n_START_PARAGRAPH_\nAlueen kasvaneen vedenkulutuksen takia Jordanvirran tuoma vesim\xc3\xa4\xc3\xa4r\xc3\xa4 on v\xc3\xa4hentynyt jatkuvasti, ja Kuollutmeri on supistunut vuosi vuodelta uhkaavasti. Tilanteen korjaamiseksi on suunniteltu Punaisestamerest\xc3\xa4 johdettua tunnelia, joka toisi Kuolleeseenmereen vuosittain 283\xc2\xa0km\xc2\xb3 vett\xc3\xa4.'